钦定古今图书集成/明伦汇编/氏族典/第132卷 > 《廖用贤尚友录》 > 辛术
## 钦定古今图书集成/明伦汇编/氏族典/第132卷 > 《廖用贤尚友录》 > 辛术

按《北齐书辛术传》，“术字怀哲，少明敏，有识度，解褐司
空胄曹参军，典营构邺都宫室。术有思理，百工克济。
再迁尚书右丞，出为清河太守，政有能名，追授并州
长史，遭父忧去职。清河父老诣阙，请立碑颂德。文襄
嗣事，追诣晋阳，为上客，累迁散骑常侍。武定八年，侯
景叛，除东南道行台尚书，封江夏县男。破侯景，擒萧”
明，迁东徐州刺史，为淮南经略使。齐天保元年，侯景
征江西租税，术率诸军渡淮断之，烧其稻数百万石。
还镇下邳，人随术北渡淮者三千馀家。及王僧辩破
侯景，术招携安抚，城镇相继款附，前后二十一州，于是移镇广陵，获传国玺送邺，文宣以玺告于太庙。寻
征为殿中尚书，领太常卿，迁吏部尚书，铨衡为当时
所称。术清俭，寡嗜欲，勤于所职，未尝暂懈。临军以威
严，牧人有惠政。少爱文史，晚更修学，虽在戎旅，手不
释卷。及定淮南，凡诸资物，一毫无犯。十年，卒，年六十。
皇建二年，赠开府仪同三司、中书监、青州刺史。